สรรพากรอ่วมโดนสั่งรีดภาษีพ่อค้าระวังให้ดี
สรรพากรกุมขมับ ขึ้นแวตไม่ได้ โดนสั่งหารายได้เพิ่ม
1 ก.ย. 2554

สรรพากรกุมขมับ ขึ้นแวตไม่ได้ โดนสั่งหารายได้เพิ่ม
แหล่งข่าวจากกรมสรรพากร เปิดเผยว่า ขณะนี้กรมสรรพากรได้จัดเตรียมแผนปรับโครงสร้างภาษีให้รัฐบาลพิจารณาแล้ว เพียงแต่ต้องรอดูนโยบายที่ชัดเจนของทางรัฐบาลก่อนจึงจะสามารถดำเนินการอะไรได้ โดยแผนปรับโครงสร้างภาษีนั้นได้เสนอให้มีการปรับเพิ่มภาษีมูลค่าเพิ่ม (แวต) ขึ้นมาจากปัจจุบันด้วย แต่จะดำเนินการอย่างไรคงต้องให้ฝ่ายการเมืองเป็นผู้ตัดสิน
“ขณะนี้ได้มีการขยายระยะเวลาการเก็บภาษีมูลค่าเพิ่มที่ระดับ 7% ไปจนถึงเดือน ต.ค. 2555 หากทางฝ่ายการเมืองยังไม่มีนโยบายอะไรออกมา เราก็คงต้องดำเนินการไปตามที่ได้มีการกำหนดไว้ตั้งแต่ตอนแรก และหลังจากนี้หากฝ่ายการเมืองมีการพิจารณาในรายละเอียดของนโยบายแล้ว กรมสรรพากรก็พร้อมจะดำเนินการในทันที เพราะได้มีการเตรียมความพร้อมไว้หมดแล้ว” แหล่งข่าวเปิดเผย
แหล่งข่าวเปิดเผยอีกว่า การปรับขึ้นภาษีมูลค่าเพิ่มคงทำได้ยากในรัฐบาลชุดนี้ เพราะได้มีการประกาศออกมาอย่างชัดเจนแล้วว่าจะไม่มีการขึ้นภาษี โดยเฉพาะภาษีมูลค่าเพิ่ม เนื่องจากอาจส่งผลกระทบต่อค่าครองชีพของประชาชน ทำให้ประชาชนมีรายจ่ายที่สูงขึ้น
“สรรพากรกำลังอยู่ในช่วงหัวเลี้ยวหัวต่อ กระทรวงการคลังได้มีการปรับเพิ่มเป้าการจัดเก็บรายได้ของกรมเพื่อชดเชยการสูญเสียรายได้จากการลดภาษีสรรพสามิตน้ำมันนั้น ผู้บริหารก็พยายามสั่งให้ขยายฐานผู้เสียภาษีให้มากขึ้น พ่อค้าแม่ค้าคงเดือดร้อนแน่ แต่ในรายละเอียดคงต้องรอให้ทางนายสาธิต รังคสิริ อธิบดีกรมสรรพากร เป็นผู้ชี้แจง” แหล่งข่าวเปิดเผย